Εκρέμ Ιμάμογλου

Ο Εκρέμ Ιμάμογλου (τούρκικα: Ekrem İmamoğlu) (Τραπεζούντα, 4 Ιουνίου 1970) είναι Τούρκος πολιτικός του Ρεπουμπλικανικού Λαϊκού Κόμματος, και Δήμαρχος της Κωνσταντινούπολης τη περίοδο 2019-2025.

Στην πολιτική κατήλθε το 2009, και το 2014 ανέλαβε το πρώτο του αξίωμα του δημάρχου του Μπεϊλικντουζού.

Ο Εκρέμ Ιμάμογλου κατάφερε να αποσπάσει ιστορικής σημασίας νίκη, με την εκλογική επιτυχία του 2019,  αφού η Κωνσταντινούπολη θεωρούταν προπύργιο του νυν Προέδρου της Τουρκίας, Ρ. Τ. Ερντογάν, εκλέγοντας επί 25 συνεχόμενα χρόνια, δήμαρχο του AKP.https://www.kathimerini.gr/world/562185775/imamogloy-gia-poini-fylakisis-politiki-i-apofasi-tis-toyrkikis-dikaiosynis/

Ο Ιμάμογλου καταδικάστηκε, τον Δεκέμβριο του 2022, σε ποινή φυλάκισης δυο ετών, για εξύβριση δημόσιων αξιωματούχων. Αναμένεται έφεση, η οποία αν απορριφθεί, θα οριστικοποιήσει την πρωτόδικη απόφαση και θα του στερήσει τα πολιτικά του δικαιώματα, θέτοντάς τον εκτός δημαρχίας αλλά και εκτός οποιασδήποτε εκλογικής διαδικασίας.https://www.kathimerini.gr/world/562186129/toyrkia-politikos-seismos-meta-tin-katadiki-imamogloy/

Βιογραφία
Αποφοίτησε από λύκειο της Τραπεζούντας, από πανεπιστήμιο στην κατεχόμενη Κύπρο, και από το Πανεπιστήμιο της Κωνσταντινούπολης, από όπου έλαβε πτυχίο στη διοίκηση επιχειρήσεων και μεταπτυχιακό στη διαχείριση ανθρώπινων πόρων. Μετά την αποφοίτησή του, εργάστηκε στην οικογενειακή κατασκευαστική εταιρεία, ως πρόεδρος του διοικητικού συμβουλίου.

Ως μαθητής, έπαιζε ποδόσφαιρο σε ερασιτεχνικό επίπεδο. Εργάστηκε ως μάνατζερ στην ποδοσφαιρική ομάδα αλλά και στην ομάδα μπάσκετ της Τραπεζούντας.

Το 2008 έγινε μέλος στο ρεπουμπλικανικό κόμμα. Συγκέντρωσε το 50.44% των ψήφων στις τουρκικές δημοτικές εκλογές του 2014 και εξελέγη δήμαρχος του Μπεϊλικντουζού.

Είναι παντρεμένος και έχει τρία παιδιά.

 Δήμαρχος Κωνσταντινούπολης
Ο Εκρέμ Ιμάμογλου κατήλθε ως υποψήφιος του Λαϊκού Ρεπουμπλικανικού Κόμματος, για τη δημαρχία της Κωνσταντινούπολης, στις εκλογές της 31ης Μαρτίου του 2019, όπου και νίκησε με μικρή διαφορά (13.729) ψήφων, τον υποψήφιο του Κόμματος Δικαιοσύνης και Ανάπτυξης, Μπιναλί Γιλντιρίμ.

Το κυβερνών κόμμα κατέθεσε ένσταση κατά των αποτελεσμάτων, ένσταση την οποία το  Ανώτατο Εκλογικό Συμβούλιο της Τουρκίας έκανε δεκτή, αποφασίζοντας να διενεργηθούν εκ νέου, οι εκλογές στον συγκεκριμένο δήμο.

Στις 23 Ιουνίου του 2019, διεξήχθησαν οι επαναληπτικές εκλογές, που κατέδειξαν την πρωτοκαθεδρία του Ιμάμογλου που όχι μόνο νίκησε τον συνυποψήφιό του Γιλντιρίμ, αλλά τον νίκησε και με ακόμα μεγαλύτερη διαφορά ψήφων. Συγκεκριμένα, ο Ιμάμογλου έλαβε  54,03% των ψήφων έναντι 45,09% του Γιλντιρίμ.
Ενδεικτικό είναι πως ενώ ο Μπιναλί Γιλντιρίμ έχασε τουλάχιστον 230.000 ψήφους, σε σύγκριση με την εκλογική αναμέτρηση του Μαρτίου, ο Εκρέμ Ιμάμογλου κέρδισε περίπου 630.000, αυξάνοντας το ποσοστό του κατά κατά 5,2%.

 Ποινική δίωξη για εξύβριση δημοσίων αξιωματούχων 
Το αποτέλεσμα των τουρκικών δημοτικών εκλογών του 2019 όσον αφορά την πρωτιά του Ιμάμογλου στο δήμο της Κωνσταντινούπολης, αμφισβητήθηκε αμέσως μόλις έγιναν γνωστά τα αποτελέσματα, από τον ηττεθέντα αντίπαλο Μπιναλί Γιλντιρίμ και το κόμμα της Δικαιοσύνης και της Προόδου που τον στήριζε. Το τουρκικό Εκλογικό Συμβούλιο διαπίστωσε παρατυπίες και ακύρωσε τις εκλογές. Στις επαναληπτικές του Ιουνίου του 2019, ο Ιμάμογλου εκλέχτηκε και πάλι πρώτος - και σε μια δήλωσή του χαρακτήρισε τα μέλη του τουρκικού εκλογικού συμβουλίου, «ηλίθια». Για αυτή την έκφραση - εξύβριση δημοσίων αξιωματούχων - του επεβλήθη ποινή φυλάκισης δυο ετών, και επτά μηνών.

 Σύλληψη 

Στις 19 Μαρτίου 2025, ο Ιμάμογλου συνελήφθη με κατηγορίες για διαφθορά μαζί με περισσότερα από 100 άτομα.  Το πρακτορείο Anadolu ανέφερε ότι ο Ιμάμογλου και αρκετοί άλλοι είναι ύποπτοι για εκβιασμό, ξέπλυμα χρήματος και παρατυπίες σχετικά με διαγωνισμούς και προμήθειες, μεταξύ άλλων αδικημάτων. Ο δήμαρχος είναι επίσης ύποπτος για το ότι βοήθησε το παράνομο Εργατικό Κόμμα του Κουρδιστάν (PKK), με το σκεπτικό ότι είχε σχηματίσει συμμαχία με κουρδική οργάνωση-ομπρέλα για τις δημοτικές εκλογές στην Κωνσταντινούπολη. Μια μέρα νωρίτερα, πανεπιστήμιο στην Κωνσταντινούπολη ακύρωσε το πτυχίο του Ιμάμογλου, αποκλείοντάς τον ουσιαστικά από το δικαίωμα συμμετοχής στην επόμενη προεδρική εκλογή.

Παραπομπές

Εξωτερικοί σύνδεσμοι
 Επίσημη ιστοσελίδα

Κατηγορία:Τούρκοι πολιτικοί
Κατηγορία:Δήμαρχοι της Κωνσταντινούπολης